Ügyiratszám: HSZ/34225-1/2022.

Látta:

 **----------------------------**

 Dr. Sléder Tamás

 aljegyző

**JEGYZŐKÖNYV**

**Hajdúszoboszló Város Önkormányzatának**

*Jogi, Igazgatási és Ügyrendi Bizottsága*

 *2022. október 20-án 1300 órakor kezdődő*

*nyílt üléséről*

**A jegyzőkönyv az alábbi határozatokat tartalmazza:**

55/2022. (X. 20.) JIÜB határozat

(A napirend elfogadása)

56/2022. (X. 20.) JIÜB határozat

(Előterjesztés egységes ügyeleti és sürgősségi rendszer ellátásáról szóló együttműködési megállapodás további meghosszabbításának lehetőségéről.)

57/2022. (X. 20.) JIÜB határozat

(Előterjesztés a Csónakázó-tó melletti területrész hasznosítására irányuló nyílt pályázatról)

58/2022. (X. 20.) JIÜB határozat

(Előterjesztés a Gasztro-tér hasznosítása kapcsán – módosító javaslat)

59/2022. (X. 20.) JIÜB határozat

(Előterjesztés a Gasztro-tér hasznosítása kapcsán.)

**Helye:**

Hajdúszoboszlói Polgármesteri Hivatal, Gönczy Pál terem

**Jelen vannak a csatolt jelenléti ív szerint:**

* **a Jogi, Igazgatási és Ügyrendi****Bizottsági****tagok:** Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor,
* **a Polgármesteri Hivatal részéről** jelen vannak: dr. Sléder Tamás aljegyző, Bárdos Ilona gazdasági irodavezető, Dede Erika egészségügyi és szociális irodavezető, Szilágyiné Pál Gyöngyi városfejlesztési irodavezető, dr. Póti Krisztián vagyongazdálkodási referens
* **jegyzőkönyvvezető:** Fehér Adrienn

Kocsis Róbert:

Megállapítom, hogy teljes létszámmal a bizottság határozatképes. Utólag lett kiküldve a Gasztro-tér hasznosításával kapcsolatos előterjesztés. Szavazásra bocsátom a napirendi javaslatok elfogadását.

A Jogi, Igazgatási és ÜgyrendiBizottság 5 igen szavazattal (Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor) ellenszavazat és tartózkodás nélkül elfogadta a napirendi javaslatokat. (A döntéshozatalban 5 fő vett részt).

**55/2022. (X. 20.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja a napirendi javaslatokat.

**Napirend**

1. Előterjesztés egységes ügyeleti és sürgősségi rendszer ellátásáról szóló együttműködési megállapodás további meghosszabbításának lehetőségéről. (5. számú testületi előterjesztés)

Előadó: egészségügyi, szociális irodavezető

1. Előterjesztés a Gasztro-tér hasznosítása kapcsán. (8. számú testületi előterjesztés)

Előadó: városfejlesztési irodavezető

1. Előterjesztés a Csónakázó-tó melletti területrész hasznosítására irányuló nyílt pályázatról (2. számú testületi előterjesztés)

Előadó: városfejlesztési irodavezető

Tájékoztatók, bejelentések

Felelős: bizottsági elnök

Határidő: azonnal

1. **napirend**

E***lőterjesztés egységes ügyeleti és sürgősségi rendszer ellátásáról szóló együttműködési megállapodás további meghosszabbításának lehetőségéről***

Dede Erika:

Azzal kapcsolatban, hogy december 31. után ki fogja ellátni az ügyelet, az OMSZ jogásza sem tudott információt adni. A balatoni járóbeteg-szakellátó konferencián elhangzott, hogy ezek a pilot programok tovább fognak működni, és több megyét érintően is ki kívánják terjeszteni.

Jónás Kálmán:

Nem is engedte meg a jogszabály a szerződés hosszabb időre történő megkötését?

Dede Erika:

Az OMSZ és az Egészségügyi Minisztérium mondja meg a hosszabbítás mikéntjét és idejét is.

Máté Lajos:

Milyen tapasztalatok vannak? Milyen a lakosság megítélése?

Dede Erika:

Az elején azt gondolom, hogy egy visszaesés történt abban a tekintetben, hogy korábban két orvos látta el az ügyeletet. Most egy orvos van a mentőszolgálat által ellátott feladatoknál. Ha területen van, az nem kis idő. Egy halottvizsgálat is egy óra hosszat vesz igénybe. Sajnos előfordul, hogy nincs orvos az ügyeleten. Egyébként az orvosok mellett mentőtisztek és mentőápolók dolgoznak. A feladatellátásban óriási segítséget nyújtanak, mivel ők a legképzettebbek a sürgősségi betegellátásban. Összességében nincs nálunk írásos panasz kivizsgálásra.

Marosi György Csongor:

Miként lehetséges az, hogy az ügyeleti rendszerben az orvosokat érintő térítési díjaknál akár négyszeres eltérés is lehet? Hajdú-Bihar Megyében egységes rendszernek kellene lennie. A praxisközösségben az az előírás, hogy valahol ügyeljenek. Ezért mennek át egy olyan helyre ügyelni, ahol jóval magasabb a juttatás. Berettyóújfaluban 16.000 Ft/óra a díj és alig van ember, mert a korház ellát mindenkit.

Dede Erika:

Minden orvosnak egyedi szerződése van az OMSZ-al. Nálunk is külsős orvosok ügyelnek. Egészen mást jelent az, hogy valaki az ügyeletben közreműködő orvos, vagy egészségügyi szolgáltatás keretében dolgozik, mert ebben az esetben nálunk 10.000-11.000 Ft az óradíj. Ez törvény által kötelezett.

Marosi György Csongor:

Jobb lenne, ha helyi orvos látná el az ügyeletet.

Dede Erika:

Nem az OMSZ-al kell akkor szerződést kötni, hanem az ügyeletet működtetővel, adott esetben az önkormányzattal. Nyílván azért adnak ilyen nagy összeget, mert egyébként nem ügyelnének az orvosok. Azt nem tudom, miből fogják kigazdálkodni. Ha a többi megyében is az OMSZ fogja ellátni az ügyeleti szolgálatot, akkor valószínűleg egységes lesz az óradíj, kivéve, ahol nem kívánnak belépni ebbe a rendszerbe és ezt meg is tehetik.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 5 igen szavazattal (Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor) ellenszavazat és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**56/2022. (X. 20.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek az alábbi határozati javaslat elfogadását:

Hajdúszoboszló Város Önkormányzatának Képviselő-testülete 2022. november 1-től támogatja, hogy az egészségügyről szóló 1997. évi CLIV. törvény 232/D. § (4)-(5) bekezdése alapján – 2015. évi CXXIII. törvény szerint - a háziorvosi és házi gyermekorvosi ügyeleti ellátást a 9269/2021. Nyt. számú 2021. június 30. napján e tárgyban kötött együttműködési megállapodásban foglaltak alapján, valamint a 7779/2022. Nyt. számú módosítás figyelembe vételével, változatlan feltételek mellett, 2022. december 31. napjáig továbbra is az Országos Mentőszolgálat biztosítja. A mellékletben szereplő együttműködési megállapodás módosítását tartalmazó okiratot elfogadja.

Ezzel egyidejűleg a Hajdúszoboszló Város Önkormányzata és az Országos Mentőszolgálat között létrejött 16090/2021. Nyt. számú Haszonkölcsön szerződés ingó dolog vonatkozásában, míg 16089/2021/OMSZ Nyt. számú Haszonkölcsön szerződés ingatlan vonatkozásában a szerződések hatálya– a szerződés IV. fejezete alapján – is meghosszabbodik, kitolódik az együttműködési megállapodás hatályára.

Mind e tárgykörben keletkezett dokumentumok aláírására és ellenjegyzésére polgármester urat a Képviselő-testület felhatalmazza.

Felelős: bizottsági elnök

Határidő: 2022. október 20.

1. **napirend**

***Előterjesztés a Gasztro-tér hasznosítása kapcsán.***

Szilágyiné Pál Gyöngyi:

Két bizottság is támogatta az előterjesztést azzal a kiegészítéssel, hogy a beérkezett ajánlatok értékelésében a Pénzügyi és Gazdasági Bizottság mellett a Városfejlesztési és Műszaki Bizottság is vegyen részt.

Máté Lajos:

Akkor most több pályázatot várunk kicsiben, vagy egy nagyot, ami megoldja azt a területet?

Szilágyiné Pál Gyöngyi:

Bármelyik megoldás szóba jöhet. Nem zárja ki egyik a másikat.

Máté Lajos:

Ez már a bohózat szintjére fokozódott. Amíg az önkormányzatnak nincs egy világos koncepciója, nem is erőltetném a terület hasznosítását. Látszik, hogy a helyi emblematus nem ambicionálja ezt a helyet, a külsősök pedig csak a szűk főszezonra fókuszálnak, és nem szívesen fektetnek be és hagynak ott egy olyan felépítményt, amelyet szívesen látnánk. El tudnék képzelni pl. egy világkonyhát több kisebb vendéglátó egységgel, amely összeáll egy színes kavalkádélménnyé. Hagyni kellene, hogy a dolgok stabiblizálódjanak. Közben lehetne azon dolgozni, hogy az önkormányzat forrást találjon arra, hogy egy egységes, szép dolgot tudjon megvalósítani, mert ez a város legértékesebb telke.

Kocsis Róbert:

A koncepció kidolgozása nem a Jogi, Igazgatási és Ügyrendi Bizottság feladata, hanem az Turisztikai és Nemzetközi Kapcsolatokért Felelős Bizottságé.

Máté Lajos:

Mivel nem vagyok tagja a Turisztikai és Nemzetközi Kapcsolatokért Felelős Bizottságnak, csak itt tudom ezeket elmondani. Ez belefér a bizottság kompetenciájába, hogy azt javasolja, hogy hatékonyabb lenne ezt jobban előkészíteni.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Marosi György Csongor, Dr. Nagy Gábor) 1 ellenszavazattal (Máté Lajos) és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**57/2022. (X. 20.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek az alábbi határozati javaslat elfogadását:

Hajdúszoboszló Város Önkormányzatának Képviselő-testülete új pályázatot ír ki a gasztro-tér hasznosítására vonatkozóan az előterjesztés és a mellékletét képező dokumentáció alapján.

Felkéri a Jegyzőt a pályázat lebonyolítására, a Pénzügyi és Gazdasági Bizottságot és a Városfejlesztési és Műszaki Bizottságot a beérkezett pályázatok értékelésére, majd azt követően tegye meg javaslatát a Képviselő-testület részére döntés végett.

Felelős: bizottsági elnök

Határidő: 2022. október 20.

1. **napirend**

***Előterjesztés a Csónakázó-tó melletti területrész hasznosítására irányuló nyílt pályázatról***

Bárdos Ilona:

Javítást szeretnék közölni. A létesítendő felépítmény kapcsán szeretnénk finomítani az elvárást, hogy lehetőség legyen rövidebb időszakra is pályázni, mint egy év. Ez nem jelent előnyt vagy hátrányt. A pályázatok a gazdasági szempontok szerint és azok négyzetméter arányában lesznek kiértékelve. A másik módosítás pedig az lenne, hogy a határozati javaslat 2./ pontját szeretnénk kiegészíteni azzal, hogy a Pénzügyi és Gazdasági Bizottság mellett a Városfejlesztési és Műszaki Bizottság is értékelje a pályázatokat, hiszen a szempontok részben gazdaságiak, részben műszaki vonatkozásúak.

Máté Lajos:

Az nem merült fel, hogy az ötletpályázaton született tervet csináljuk meg? Lett nyertes is és ki is lett fizetve. Ott szívesebben látnék turisztikai szolgáltatást vagy egyéb turisztikai funkciót, mint újabb vendéglátó egységeket.

Bárdos Ilona:

Benne volt az előterjesztésben, hogy előnyt jelent, hogyha a pályázó párhuzamot von a korábbi ötletpályázatok valamelyikével. Az önkormányzat biztos nem fog most ott beruházni. A Turisztikai és Nemzetközi Kapcsolatokért Felelős Bizottság már véleményezte a pályázatot. A pályázat szabadidős, turisztikai, vendéglátó, kereskedelmi célú hasznosításra lesz kiírva.

Kocsis Róbert:

Azt javaslom, hogy Képviselő Úrnak, hogy módosító jellegű javaslatokat tegyen.

Máté Lajos:

Egy koncepciótlan anyaggal szemben nem tudok részleteket kiemelni. Súlyosabb problémát látok az egész mögött.

Dr. Nagy Gábor:

Egyetértek azzal, amit Képviselő Úr mondott, de a bizottság tekintetében ez nem koncepciótlan. Nekünk a kiírás mikéntjéről, biztosítékairól, megfelelőségéról kell dönteni, majd a szerződés létrejöttét kell ellenőrizni. Azt gondolom, hogy a korábbi eseményekből tanulva haladunk afelé, hogy egyre kevésbé koncepciótlan legyen a kiírás.

Jónás Kálmán:

Ez a terület csak áramellátással van kiépítve. Ezért, ha valaki vendéglátói egységet akar oda kiépíteni, a mai engedélyeztetési procedúrák mellett 2024-re várható a teljesülése. Ezért lenne jobb ott egy turisztikai élményelem funkció.

Szilágyiné Pál Gyöngyi:

A fürdő területéről biztosított az ivóvízhálózat. Nyitott területen van a vízóraaknájuk. A műszaki igazgató tájékoztatott arról, hogy egy almérővel lehet csatlakozni. A József Attila utcán pedig van szennyvízvezeték. Attól függően, hogy milyen tempóban tud terveztetni, mekkora létesítményt akar és engedélyköteles-e az építmény, elképzelhető, hogy 2023 nyárára el tud készülni a beruházás. Ezt a pályázónak kell mérlegelnie, hogy az, amit megálmodott arra a területre, kivitelezhető-e a szezonra.

Marosi György Csongor:

Nem értem, hogy ha ez egy turisztikai célú beruházás, miért nem vesz részt a Turisztikai és Nemzetközi Kapcsolatokért Felelős Bizottság is az elbírálásban? A fürdő eljárás rendszere nagyon bürokratikus, ezért sokkal egyszerűbb lenne a várostól megkérni a közműveket. Azt gondolom, bármi is lesz ott, mindenképp jobb lesz, mint ami idén nyáron volt. El tudnék képzelni ott vendéglátó egységet is, viszont nálunk nagyon nagy problémát okoz egy színvonalas vendéglátás megvalósítása.

Dr. Póti Krisztián:

Valóban rendelkezünk látványos tervekkel, de azok önmagukban nem mutatják meg, hogy azokban milyen funkció fog települni. Tapasztaltam már olyat, hogy egy játszóház célra kiadott helyiséget fél év múlva már hentesboltként működtetettek. A piac fogja beárazni, hogy ott, milyen funkció tud megtelepülni. Ha az önkormányzat mindenképp turisztikai funkciót akar oda betenni, az csak akkor fog működni, ha valaki tényleg egy nagy ötletet valósít meg és keresletképes funkciót tud oda betenni. Önmagában a szép épület nem garantálja, hogy az lesz ott. Nem lehet tudni, hogy a jó ötlet meddig tud kitartani. Amikor elkészítettük az anyagot, próbáltuk figyelembe venni a hozzánk érkező véleményeket, javaslatokat. A koncepció, akkor fog megállni, ha olyan színvonalas étterem vagy kávézó, vagy egy olyan turisztikai szolgáltatás vagy más szabadidős tevékenység lesz, amire folyamatosan lesz kereslet.

Máté Lajos:

Ha ennyire a piacra bízzuk magunkat, miből gondolja az önkormányzat, hogy az gasztro-térként fog ott működni?

Jónás Kálmán:

Módosító javaslatként kérném, hogy a Pénzügyi és Gazdasági Bizottság mellett a Turisztikai és Nemzetközi Kapcsolatokért Felelős Bizottság is vegyen részt a pályázatok elbírálásában.

Dr. Sléder Tamás:

A Jogi, Igazgatási és ÜgyrendiBizottság javasolhatja, hogy a pályázatok elbírálásában vegyen részt a Turisztikai és Nemzetközi Kapcsolatokért Felelős Bizottság is. Számomra kérdéses, hogy hogyan lesz a szubjektív szempontok értékelése. Azt gondolom, hogy a Főépítész Asszony szava lesz az első a városképi illeszkedés tekintetében.

A bizottság elnöke szavazásra bocsátotta Jónás Kálmán módosító javaslatát miszerint:

*Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek, hogy kérje fel a Pénzügyi és Gazdasági Bizottságot és a Turisztikai és Nemzetközi Kapcsolatokért Felelős Bizottságot, hogy a Hivatal szakmai álláspontját figyelembe véve végezze el a beadott Pályázati anyagok értékelését.*

*Felelős: bizottsági elnök*

*Határidő: 2022. október 20.*

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Marosi György Csongor, Dr. Nagy Gábor) 1 ellenszavazattal (Máté Lajos) és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**58/2022. (X. 20.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek, hogy kérje fel a Pénzügyi és Gazdasági Bizottságot és a Turisztikai és Nemzetközi Kapcsolatokért Felelős Bizottságot, hogy a Hivatal szakmai álláspontját figyelembe véve végezze el a beadott Pályázati anyagok értékelését.

Felelős: bizottsági elnök

Határidő: 2022. október 20.

A bizottság elnöke szavazásra bocsátotta a módosító javaslattal egybefoglalt határozati javaslat elfogadását.

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Marosi György Csongor, Dr. Nagy Gábor) 1 ellenszavazattal (Máté Lajos) és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**59/2022. (X. 20.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek az alábbi határozati javaslatok elfogadását:

1./ Hajdúszoboszló Város Önkormányzatának Képviselő-testülete jóváhagyja a Hajdúszoboszló 2475/19 hrsz-ú ingatlan József Attila utca és a Csónakázó-tó közötti szakaszán található területrészének hasznosítására irányuló, jelen előterjesztés 1. sz. mellékletét képező Pályázati Kiírást és Tájékoztatót.

Határidő: 2022. október 31. – Pályázati Felhívás megjelentetésére

Felelős: gazdasági irodavezető

2./ Hajdúszoboszló Város Önkormányzatának Képviselő-testülete felkéri a Pénzügyi és Gazdasági Bizottságot és a Turisztikai és Nemzetközi Kapcsolatokért Felelős Bizottságot, hogy a Hivatal szakmai álláspontját figyelembe véve végezze el a beadott Pályázati anyagok értékelését.

Az értékelés alapján a Pályázat eredményéről a Képviselő-testület dönt.

Felelős: bizottsági elnök

Határidő: 2022. október 20.

Egyéb kérdés, hozzászólás hiányában az elnök 1337 órakor az ülést bezárta.

A Jogi, Igazgatási és ÜgyrendiBizottságáltal tárgyalt képviselő-testületi előterjesztés a képviselő-testület 2022. október 20-i nyílt üléséről készített jegyzőkönyv mellékletét képezik.

**K.m.f.**

 **Kocsis Róbert Jónás Kálmán**

 ***bizottsági elnök*  *bizottsági tag***

**Fehér Adrienn**

 ***jegyzőkönyvvezető***